Il-varjant Delta ikompli jinfirex fil-Ġermanja u ġewwa Franza Il-każijiet tal-varjant Delta qed ikomplu jinfirxu sew madwar l-Ewropa. Dan qed joħloq tħassib fejn hemm anke pajjiżi li qed jikkunsidraw li jdaħħlu restrizzjonijiet ġodda anki fl-ivvjaġġar. Dan il-varjant qed jinfirex b'mod mgħaġġel fi Franza u l-Ġermanja. Filfatt il-varjant Delta tal-Covid-19 ikkawża mal-20% tal-każijiet ġodda fi Franza fl-aħħar jiem. Jekk nieħdu l-Ġermanja naraw li n-numru ta' każijiet ikkawżati mill-varjant Delta żdiedu b'aktar mid-doppju f'temp ta' ftit jiem. Kien il-Ministru Franċiż għas-Saħħa, Olivier Veran li ddikjara li l-persentaġġ tal-każijiet ġodda kkawżati mill-varjant Delta kie qiegħed jiżdied. Filwaqt li l-ġimgħa l-oħra 10% tal-każijiet il-ġodda kienu tal-varjant Delta, din il-ġimgħa 20% tal-każijiet ġodda huma tal-varjant Delta. Mill-banda l-oħra issemma kif sa nofs Ġunju il-varjant Delta kkawża 36% tal-każijiet ġodda fil-Ġermanja. Fil-ġimgħa ta' qabel, 15% tal-każijiet kienu ġejjin mill-varjant Delta, li nstab l-ewwel fl-Indja. Irid jingħad li dan il-varjant qed jinfirex sew għax jittieħed iktar malajr. Ir-rata ta' infezzjoni b'dan il-varjant hija 40% iktar minn dik misjuba għall-varjant tar-Renju Unit. Hu previst li sa nofs is-sajf dan il-varjant ikun żdied sew f'ħafna pajjiżi.